Soos 'n hen haar kuikens onder haar vlerk hou. (Troosboodskap van wyle Helene Engelbrecht) – NG Kerk Adelaide
Soos 'n hen haar kuikens onder haar vlerk hou. (Troosboodskap van wyle Helene Engelbrecht)
2021/08/05 Paul Odendaal
SKRIFLESING: Jesaja 66: 13
Professor William James van Harvard Universiteit het in sy welbekende boek "The varieties of religious experience" die volgende verhaal vertel. 'n Onderwyser het vir 'n leerder uitgevra oor deling. Hy het vir die seun gevra: "As jou moeder 'n pastei bak en julle is sewe in die huis, naamlik julle vyf kinders en pa en ma. Hoeveel dele sal jy ontvang?" Hy antwoord toe dat hy 'n sesde deel sal ontvang. Die onderwyser wil met die seun baklei omdat hy nie verdeling verstaan nie. Die onderwyser sê toe: "Maar julle is mos sewe?" Die kind antwoord: "Juffrou, ek verstaan alles van verdeling, maar ek ken my ma ook. Sy sal sê sy wil nie van die pastei hê nie."
So was Helene ook. Sy was 'n moeder, 'n ouma en 'n oumagrootjie. Sy sou haarself tekort gedoen het, net om iets vir haar kinders en kleinkinders te beteken.
Sy was soos 'n hen, wat haar vlerke oopgesprei het vir haar kuikens en dat hulle onder haar beskerming kan geniet. In Lukas 13: 34 sê die Here: "Hoe dikwels wou Ek jou kinders bymekaarmaak soos 'n hen haar kuikens onder haar vlerke" Helene was soos die Here, wat haar kinders en geliefdes, almal onder haar vlerk wou hou. Haar kinders en kleinkinders kon maar onder haar vlerk gaan wegkruip as daar bedreiging of gevaar woed.
Tania Bothma boer met mak tarentale. Die mak tarentale is nie sulke goeie moeders vir hulle kleintjies, soos die wilde tarentale nie. Hulle sal sommer in die aand opvlieg in die boom om te slaap en die kleintjies net so los. Daarom plaas Tania die eiers onder 'n goeie hoenderhen. Die hoenderhen maak dan al die kuikens mooi groot. So was Helene Engelbrecht soos 'n goeie hen wat na haar eie kuikens, maar ook na ander mense, omgesien het. Sy het 'n wye vriendekring gehad en het na almal uitgereik, ook na die randfigure in die lewe.
In Jesaja 66: 12 – 13 staan daar: "Want so sê die Here: "Kyk, Ek gaan vrede na haar toe afkeer soos 'n rivier, die luister van nasies soos 'n spruit in vloed; en julle sal drink. Op die heup sal julle gedra word, en op knieë gewieg word. Soos iemand se moeder hom troos, so sal Ek self julle troos; in Jerusalem sal julle getroos word.
In bogenoemde gelese gedeelte word verduidelik dat God soos 'n moeder vir die volk Israel is in moeilike tye. Maar omdat die mens geskape is na die beeld van God, vertoon die mens ook sekere eienskappe van God.
Helene het ook vrede afgekeer – soos 'n rivier – na haar familie. Sy was soos gom wat die familie bymekaar gehou het in vrede. Haar familie en gemeenskap het almal gedrink van haar liefde. Sy het haar liefde oordadig uitgestort oor julle, soos 'n rivier in vloed. Op haar heup het sy julle gedra van kleins af en julle op haar knieë gewieg. Sy het julle vertroos, selfs toe julle grootmense was.
Sy was 'n moeder. Abraham Lincoln, die voormalige Amerikaanse president, het die volgende oor sy ma gesê: " Al wat ek ooit hoop om te wees, is ek aan my engelmoeder verskuldig." Helene Engelbrecht was en is vir julle familie die engelmoeder, wat julle gebring het waar julle vandag is. Haar liefde het julle gevorm.
Prinses Diana het gesê: " 'n Moeder se arms is meer bemoedigend as enigiemand anders." So was Helene vir haar kinders en kleinkinders.
Die feit dat julle kinders en kleinkinders almal goed uitgedraai het in die lewe as goeie mense, het julle te danke aan die opvoedingsfilosofie wat sy gehad het. Sy het 'n oormaat liefde uitgedeel, maar sy was ook streng. Johannes Calvyn, die groot kerkhervormer, het ook geskryf in sy Institusie dat 'n kind of kleinkind eintlik net twee dinge nodig het, naamlik 'n oormaat liefde en baie strengheid. Liefde sorg vir geborgenheid en strengheid gee sekuriteit. Daarom ervaar julle kinders geborgenheid en sekuriteit, want sy het oormaat liefde gegee, maar was ook streng en het lyne getrek.
Helene kon dikwels hardkoppig wees, maar dan altyd oor sy nie vir ander mense en vir haar kinders 'n las of moeite wou wees nie. Sy wou onafhanklik wees. Sy wou haar eie ding doen. Sy wou ook nie veel van 'n begrafnis hê nie. Sy wou nooit hê die lig moet op haar val nie. Sy het altyd die lig op ander laat val.
Wat is die belangrikste eienskap van Helene? Die belangrikste is dat sy die Here gedien het! Sy was 'n deurleefde kind van die Here. Sy was 'n weeklikse kerkganger en het deelgeneem aan al die kerk se aktiwiteite. Sy het ook vir baie jare as diaken en ouderling gedien. Sy het altyd van die Here gepraat en Hom liefgehad. Haar liefde vir die Here het oorgeloop in haar lewe. Daarmee het sy ook haar kinders beïnvloed, soos wat Timotheus beïnvloed is deur sy moeder en ouma. Paulus maak daarvan melding in 2 Timotheus 1: 5 "Ek dink steeds aan jou opregte geloof, daardie geloof wat eers in jou ouma Loïs, en in jou moeder Eunice was – en ek is oortuig dat dit ook in jou is."
Liewe Adele, Hanlie, Nico en Hannes, die grootste geskenk wat julle as kinders vir julle ma kan gee, is om die Here te dien. Dan vereer julle haar. Sy was 'n Godsvrou deur en deur en haar diepste wens was dat haar kinders die Here ken. Ook aan die kleinkinders, mag die geloof van julle ouma julle inspireer om naby aan die Here te leef en ook julle kinders naby aan die Here groot te maak.
Ek dink aan die gasvryheid waarmee sy altyd die wyksbyeenkoms van die dorpswyke ontvang het. Sy het aangedring dat dit by haar huis moes wees. Sy was nooit bang om oor die Here te gesels nie. Sy was 'n vrymoedige getuie van die Here se wonderlike werk in haar lewe.
Sy was 'n wonderlike vriendin vir baie mense en het aan baie vriendekringe behoort. Sy was vir almal 'n inspirasie. Daarom gaan Adelaide se gemeenskap haar ook baie mis.
Haar lewe is gekenmerk deur integriteit. Sy was soos die vrou in Spreuke 31:10 – 31. Hoor hoe waar is dit van Helene. Kom ons kyk na die volgende verse in Spreuke 31.
Vers 10 – "'n Knap vrou, wie sal haar vind? Ver bo korale is haar waarde."
Vers 20 – "Haar handpalms strek sy uit na magteloses; haar hande steek sy uit na behoeftiges."
Vers 26 – "Haar mond maak sy oop met wysheid, en liefdevolle onderrig is op haar tong."
Vers 27 – "Sy hou haar oog op die werk in haar huis; brood van luiheid eet sy nie."
Vers 29 – "Baie vroue het hulle knap gedra, maar jy, jy oortref hulle almal."
Vers 31- "Gee aan haar 'n deel van die vrug van haar hande; mag hulle haar in die stadspoorte vir haar dade prys!"
Helene Engelbrecht is veilig by die Here. Sy het in die Here Jesus gesterf. Niks, nie lewe of dood, kan haar skei van die liefde van die Here nie. Sy het haar hemelse woning ingegaan en sy sit aan die tafel van die Here tot in ewigheid. Sy is bevry van aardse pyn en lyding. Haar lang siekbed het tot 'n einde gekom. Haar lyding is verby. Ook in haar lyding was sy 'n waardige vrou, wat aan die Here Jesus vasgehou het.
Geliefdes, ons onderskat die waarde van 'n vrou en van 'n moeder. Sy het so 'n ontsaglike rol gespeel in haar kinders en kleinkinders se lewens. Sy was so 'n wonderlike dienskneg en vriendin vir die gemeenskap.
Julle familie se verlies is ook my verlies. Ek sal onthou die baie kere wat ek by haar gekuier het en ons sommer oor die alledaagse en ook oor diep dinge gepraat het. Sy was soos 'n moeder vir my ook en het my ook ondersteun as predikant. Predikante het ook liefde en ondersteuning nodig. Ek het dit in oormaat by haar gekry.
Ons eer die nagedagtenis van hierdie besondere vrou.
Ons is lief vir Helene Engelbrecht.
Previous Article Ons dade volg ons in die hemel. (Troosboodskap van wyle Isak van Schalkwyk)
Next Article Moenie op jouself verlief wees nie.
One thought on "Soos 'n hen haar kuikens onder haar vlerk hou. (Troosboodskap van wyle Helene Engelbrecht)"
Maureen Hubbe 2021/08/05 / 21:36
Dit was n besondere boodskap. Het dit geluister en nou weer gelees. Dis presies hoe Helene, my jarelange vriendin vanaf ons laerskooldae in d Kaap was. Dankie daarvoor.